  Анжелика Тихонова корреспондент Туннэ, 4-тӥ оштолэзе, 119 ар тырме удмурт нылкышно кылбуретлы кутскон сётӥсь Ашальчи Оки (гожъяськон удысын сыӵе кушем ним басьтӥз аслыз Акилина Векшина) вордскем дырысен. Кылбурчи но син эмъясь, Ашальчи Оки но Акилина Векшина — кин со, мар бордын тыршиз? Удмурт нылкышнолэсь кылбурет удысын но тазалыкез утёнын сюресъёссэ мургес усьтыны иворъёсъя «Удмуртия» агентстволы юрттӥзы Удмуртиысь Дышетон удысын йӧскалык ужпумъёсты тодон-эскеронъя институтлэн кивалтӥсезлэн воштӥсез, кылосбур тодосъя кандидат, доцент Вера Пантелеева но эм тодосъя доктор, профессор Владимир Савельев. Улон сюрес Акилина Григорьевна Векшина вордӥськиз Грак ёросысь Ускы (Кузебаево) гуртын 4-тӥ оштолэзе 1898-тӥ арын крестьян семьяын. Дышетскиз Гракысь церковно-приходской школаын. Отын со огназ нылаш но огназ удмурт вал. Собере Карлыганысь дышетӥсьёсты дасянъя училищеез йылпумъяз. Озьы 16 аресаз дышетӥсьлэсь дипломзэ басьтӥз но школаын дышетыны кутскиз. «1918-тӥ арын со нырысьсэ пумиське Кузебай Гердэн. Соослэн кылзы тупа, Кузебай Гердлы со дӥсьтэ возьматыны аслэсьтыз гожтэм кылбуръёссэ. Кузебай Герд сое бурдъя, дунъя но шуэ «одно ик та кылбуръёсты печатлано». Озьы со 1919-тӥ арысен кутскыса, кылбуръёссэ «Гудыри» газетэ печатланы кутскиз», — вера тодосчи Вера Пантелеева. Ӵапак Кузебай Герд Векшиналы эмчилы дышетскыны ӵектэм. Со, пе, верам, «дышетӥсьёс, филологъёс тонтэк но трос вань ини, асьмелэн удмуртъёс пӧлын эмчиос уг тырмо» шуыса. Озьы со 1919-тӥ арын Казаньысь университетлэн рабфаказ пыре, собере эм факультетаз дышетсконзэ азьланьтэ. 1928-тӥ арысен син висёнъёсты эмъясь луыса ужаны кутске. Тодмо офтальмолог Владимир Филатов дорын Одессаын стажировка ортче. Быдӟым Атыкай ож аръёсы Акилина Векшина фронтын хирург вал, ожгар данъетъёсын пусъемын. 1946-тӥ арын армиысь кошкыса пенсие потытозяз Алнашысь ёрос эмъяськонниын ужаз. Трахома висёнэз быдтонын трос тыршемез понна солы «Удмурт АССР-ысь дано эмчи» ним сётэмын. Казаньын дышетскон вакытаз ик, 1919-тӥ — 1925-тӥ аръёсы, Ашальчи Оки ас кылбуръёссэ но гожъя. 1925-тӥ арын «Сюрес дурын» нырысетӥ бичетсэ поттэ. Нош оглом кылбурет шыкысэ 37 ужъёсыз кылизы. Со дыре ик нылпиослы сӥзем вакчиесь веросъёс но гожъя. Соос но «Гудыриын» потазы. Берлогес ини, 1920-тӥ аръёслэн пумазы, соосты «Кенеш» журналэ но келя. Эмчилы дышетскон вакытаз ик Ашальчи Оки пичи дырыз, дышетскон вакытэз сярысь тодэ ваёнъёссэ но гожъя. Но соосыз кигожтосъёсын гинэ кылемын. Кылбурчи Ашальчи Оки «Нырысь ик шуыны кулэ, литературае со кылбурчи луыса пыриз, удмурт кылбурчи. Валамон, со вал туж сыӵе мужественной шаг. Малы ке шуоно Ашальчи Оки дорозь одӥг удмурт нылкышно но ӧз дӥсьтылы аслэсьтыз гожъям кылбуръёссэ печатланы, ваньмыз сое мед лыдӟозы шуыса. Куд-ог нылкышноос, оло, гожъяськылӥзы но, но газетозь, нимаз книгаозь со гожъямъёссэс ӧз вуттылэ. Малы ке шуоно туж дӥсьтӥсь луоно вал, — лыдъя кылосбур тодосъя кандидат Вера Пантелеева. — Ашальчи Оки со дӥсьтонзэ быгатӥз возьматыны. Валаськом, со туж кышка но, возьдаське но вал, дыр. «Возьытлык» кылбурзэ тодӥськомы. Отын со шуэ: удмуртъёслэн вань сыӵе висёнзы, возьытлык нимо. Но вот со вормиз ассэ. Мон шуисько (куд-ог статьяосам но гожъялляй вал), Ахматова куке но гожтӥз «Я научила женщин говорить… Но, Боже, как их замолчать заставить!» Ахматовалэн та веран чурез кыӵе ке но метафора луэ. Валамон, ӟуч литератураез басьтоно ке, Ахматова дорозь но кӧня гожъямын вал ини, валамон, ӟуч кышномурт, дышетскем адями вал, раскрепощённой. Нош со чурез ик верамы ке, шуомы, Ашальчи Оки вылтӥ, со метафора уз луы. Удмурт нылкышноез вераськыны дышетӥз яке косӥз, удмурт нылкышнолэсь синзэ усьтӥз та ласянь Ашальчи Оки». Ашальчи Оки ас творчествозэ ноку вылӥе поттамтэ. Со шуэ вылэм «мон огшоры гожъяськисько, кӧня трос авторъёс, кудъёсыз мынэсьтым золгес но, тросгес но, умойгес но гожъясько». Но асьмеос валаськом, туннэ солэн творчествоез, кылбурет творчествоез, классика радэ пыре шуыса. Удмурт литератураез басьтоно ке. Валамон, поэтика ласянь, стиль ласянь учконо ке, солэн творчествоез, оло, туж паськыт но, туж чебер но ӧвӧл. Трос кылбуръёсыз герӟаськемын фольклорен. Фольклор сюжетъёс, фольклор кылтӥрлык отын пыртэмын, фольклор суредъёс, но ӵапак солы луыса ик соос туж удмурт шӧмоесь. <…> Отын куректонэз но, шумпотонэз но туж зол тупа удмурт кышномуртлэн дунне шоры учконэзлы. Со бордын солэн дунлыкез. «Поэзия гениальной простоты» мон шуысал кылосбур тодосъя кандидат Вера ПантелееваСолэн кылъёсызъя, сыӵе «огшоры» кылбуръёсты туж секыт гожъяны. «Сыӵе текстъёс калыке кошко кырӟан луыса. Тани «Нюлэскы но ветлыкум» — со кырӟан луэмын. «Нюлэскы но ветлыкум, сьӧд сутэр бичакум, сьӧд сутэр синъёсты мон тодам вайисько». Номыр аспӧртэмез ӧвӧл, но со сюлэме лякиське. Собере «Лулы мынам возьвыл бубыли ке но, марлы меда бурды сӧсырмылэ?» Валамон, куке лулэз ӵошато бубылиен, со удмурт сям, удмурт фольклорысь басьтэмын, соин ик со туж чебер кылсуред: лул — бубыли», — валэктӥз Вера Пантелеева. Вера Пантелеева нимысьтыз висъя Окилэсь «Лулы мынам», «Нюлэскы но ветлыкум», «Тон юад мынэсьтым», «Даур», «Куддыръя», «Гожтэт» кылбуръёссэ. Со соосты зэмос классикаен, зэмос шедеврен нима. «Сю ар ини солэсь та верам кылбуръёссэ кырӟало но, лыдӟо но, сю ар ини со лыдӟисьлэсь сюлэмзэc бугыртэ <…>, — шуэ со. — Мон куд-ог статьяосам гожъясько Ашальчи Оки — со выжы шуыса. Выжы пушъетъёс уг ке сёты, со шуям выжы, сисьмем выжы луэ. Мыным потэ Ашальчи Оки чебер пушъетъёс сётӥз. Но трос-трос аръёс ортчыса ай — 70-тӥ-80-тӥ аръёсы. Удмурт нылкышно лирикаез басьтоно ке, со нимъёс тодмо — нырысь ик Степанида Иванова, берлогес Алла Кузнецова, Галина Романова, Людмила Кутянова, Татьяна Чернова». Вера Пантелеевалэн чакламезъя, туннэ гожъясьёслы уг тырмы асьсэлэсь Инмарен сётэм кужымзэс валан но дунъян. «Кризис естественности» туэ вань шуиськом на. Асьмелы уг тырмы туала вакытэ ӵапак со «естественность» шуон. Асьмеос кытчы ке но уйиськиськом, асьмелэн модной луэммы потэ, в тренде луэммы потэ. Но астэ ачид ыштытэк, ас шӧдонъёстэ, ас кылдэ, ас лулчебереттэ, ас вырос-манеръёстэ, сямдэ, улон шоры учкондэ — сое ыштытэк улыны быгатыны кулэ но сое кызьы ке но лыдӟисьлы возьматыны. Со бордын, мыным потэ, туала гожъяськисьёслэн шуг-секытсы. Ыштӥськомы асваланмес, аслыкмес», — лыдъя тодосчи. Жаляса верано, Ашальчи Окилэн кылбурет сюресэз кузь ӧй вал. Берпуметӥзэ кылбурзэ 1928-тӥ арын гожтӥз, сое «Кылы быре» нимаз. 1933-тӥ арын сое «Софин» ужъя янгыше уськытэм Кузебай Гердэн кусып воземез понна арест улэ басьто. Кӧня ке толэзь ортчыса, мозмыто. Но сыӵе ултӥям бере, Ашальчи Оки гожъяськемысь дугдӥз шуыны луоз. 1937-тӥ арын кылбурчиез эшшо одӥг пол пытсэт сьӧры пуктылӥзы. Солэн чылкыт нимыз 1956-тӥ арын берыктэмын вал. Оки выльысь кылбуръёс гожтыны турттэ, но соос аслыз уг кельшо ни, «жадиськем, лэся» шуэ со. Озьы ке но, кӧня ке веросъёс гожтэ на. «Соин (пумиськылӥзы — ред.) Алексей Афанасьевич Ермолаев, Пётр Кириллович Поздеев, Фома Кузьмич Ермаков, мон тодэмъя, егит Александр Григорьевич Шкляевлэн но соин пумиськылэмез вань ай. 1960-тӥ аръёслэн шоразы Алнашын улэ Геннадий Красильников. Геннадий Красильников соин трос пумиськылэ но вераськылэ. Куд-ог со пумиськонъёс, тодэ ваёнъёс али кельтэмын, печатламын. Со верам авторъёс, критикъёс, писательёс, кудъёсыз соин пумиськылӥзы, косо вылэм выльысь литературае берытскыны, юало вылэм малы уд ни гожъяське шуыса, али уго улон мукет, воштӥськиз ини, ваньмыз шараяське ини, али сомында удмурт газетъёс, книгаос. Но Ашальчи Оки сыӵе вераськонъёслы пумит тазьы шуэ вылэм: «Кызьы тӥ малпаськоды, крезьгурен шудӥсь, шуом, скрипач, 40 ар кияз инструментсэ ӧз ни ке кутылы, быгатоз на-а со шудыны скрипкаен?», - азьланьтэ Вера Пантелеева. Солэн верамезъя, та валэктонын солэн зэмос интеллигент луэмез шӧдӥське. «Та ӵошатон — туж метафоричной ӵошатон луэ. Со нокинлы йыркурзэ уг возьы. Со вала, дыр, улон ачиз ваньзэ радъялоз шуыса, но, оло, осконэз вал ик, солэн нимыз уз вуны шуыса», — лыдъя со. Ашальчи Окилэн кылбуръёсыз Россиысь трос калыкъёслэн кылъёсазы, озьы ик француз, венгер но финн кылъёсы берыктэмын Ашальчи Окилэн кылбуръёсыз Син эмъясь Акилина Векшина Эм удысын ужзэ Акилина Векшина Юкаменск черкогуртын кутске. Отын ик вуоно кузпалэныз Иван Карачёвен тодматске. 1932-тӥ арын соос кык аресъем Валера пиенызы Алнаше улыны выжизы. Отын со трахомаен нюръяськонъя диспансерын валтӥсь эмъясь луыса ужаз. «Туж тунсыко тани Алнашысь музеяз ужасьёс со сярысь верало: вылӥллям сыӵе учыръёс но… Куке ож бере ини, 50-тӥ аръёсы, Ашальчи Оки ужа Алнашын эмчи луыса — син эмъясь, но куке соос ужан эшъёсыныз, эмсузэръёсын, чай юон вакытазы пуко вылэм вераськыса, куддыръя со эшъёсыз ик, эмсузэръёс, кутско вылэм кырӟаны солэсь кырӟанъёссэ, нош нокин уг тоды со кырӟанъёслэн авторзы тани вӧзазы пуке шуыса. Сыӵе вал улон 50-тӥ-60-тӥ аръёсы», — шуэ Вера Пантелеева. Кылбур гожъямзэ ватыса воземез сярысь вера профессор Владимир Савельев но. 1950-тӥ аръёсы фельдшеръёслы школаын дышетскыкуз со Алнаше практика ортчыны вуэм. Ӵапак соку Ашальчи Окиен тодматскыны луонлык кылдэм. «Алнаш, Грак, Пурга — мукет азьын нокин оперировать уг кары вал. Со гинэ оперировать каре вал син висёнъёсъя. Соку со бертэмын вал ини ссылкаысь. Ми соосын ӵош приёмын пукиськом вал, ӵош обход лэсьтӥськом вал. Со сярысь уг вера вал, уг дӥсьты вал-а, мар-а вераськыны, со кылбур гожъя шуыса. Кырӟан гожъяллямын шуыса солэсь кылэммы ӧй вал милям одӥг пол но. Озьыен, валаны луэ, солы лэземын ӧй вал шуыса. Со нокинэн уг вераськы вал, тужгес ик висисьёсын, солэн тӥни сыӵе тунсыкез вань — гожъяськон — шуыса. Йӧнатон сярысь гинэ вераське вал, йӧнатон пумысен пумиськылэ вал», — тодаз вае профессор. Савельевлэн верамезъя, Акилина Векшина туж трос тыршиз трахома висёнэз быдтон бордын. Бригадаосын гуртъёстӥ ветлӥз. Эмъям сяна, бадӟым валэктон уж нуиз. «Ашальчи Оки ужа вал офтальмологической отделениын. Солэн отделениез но вал, малы ке шуоно со доры оперироваться кариськыны но лыкто вал висисьёс. <…> Сое тазалыкез утёнъя министерство косэ вал, дыр, врачьёс туж трос ик ӧй вал ук, — лыдъя Савельев. <…> Соин ик со туж ӵем ветлэ вал, интыяз ӧжыт гинэ пуке вал, тросгес ветлэ вал гуртъёстӥ трахомаез эмъяса. Со ведь туж паласькись висён. Со вирусэн палаське. Палаське жоб киос, жоб ӵушконъёс, жоб дӥсь пыр. Соин ик удмуртъёс пӧлын трахомаен висисьёс вал 70-лэсь трос процент, 80 процентозь трахомаен висисьёс вал. Пичиос но, бадӟымъёс но. Удмуртиын, удмуртъёсты гинэ уг вераськы, статистикае мынам вань, 193 адями пӧлысь одӥгез адӟисьтэм вал. Со туж бадӟым процент. Валамон ини, солэн нырысетӥ мугез вал — трахома». Удмуртиысь тазалыкез утён удысын со туж саклыко, кылкутӥсь адями луэменыз пытьы кельтӥз. «Со туж тыршиз удмурт адями тазалыко мед луоз шуыса. Мон тодӥсько, ваньмыз синзэс ӵоктаса ветло вал удмурт адямиос — пиналъёс но, бадӟымъёс но. Со вера вал, удмурт адямиос мед ветлозы синзэс ӵоктатэк, синзы медаз висьы шуыса. Со сое лэсьтӥз, быгатӥз. Солэн участиез — бадӟым участиез трахомаез быдтон бордын… Али тани категориос сёто <…> Со дыръя категориос ӧй вал, уг сёто вал, но со вал туж квалифицированной ӧнерчи. Со кылкутыса котькуд висисез рос-прос, умой-умой учке вал. Али уго вераськыны но интызэс уг шедьто. Нош со вераське вал, кытысь потӥз, мар, кыӵе улӥськоды но кызьы мукетъёсызлы семьяын улӥсьёслы медаз паласькы шуыса», — вера Владимир Савельев. Солэн кылъёсызъя, мукет ёросъёсын ӵошатоно ке, Алнашын трахомаен висисьёс воксё но ӧжытгес вал. Со солэн заслугаез — вирусэн паласькись тужгес кышкыт висёнэз быдтонын, кудӥз ке синтэм кариз удмурт калыкез. Висёнэн нюръяськыса, озьы-а, тазьы-а, но со сое быдтӥз. Векшина бере лыктэм эмъясьлы трахомаен выроно ӧз луы ини, висисьёс ӧй вал ини. Али ужась врачьёслы, мон шуысал, пример со эм тодосъя доктор, профессор Владимир СавельевАкилина Векшина улонысь кошкиз 1973-тӥ арын 75 аресаз. Кылбурчи но син эмъясь 13 фото   Алнаш черкогуртын Акилина Векшиналэн музей-юртэз усьтэмын. Отын со семьяеныз ӵош 1952-тӥ арысен 1973-тӥ арозь улӥз. Гракын Ашальчи Окилэсь нимзэ нуллэ шаертодонъя ёрос музей. Тегъёс: Лулчеберет Литература Удмуртия удмуртъёс КузебайГерд АшальчиОки тазалыкезутён Алнаш  